
ZAPISNIK
3. sjednice Vijeća Mjesnog odbora Trnjanska Savica
održane u ponedjeljak, 23. kolovoza 2021. u prostorijama Mjesnog odbora Trnjanska Savica, Vladimira Ruždjaka 21., Zagreb,
s početkom u 18.00 sati



NAZOČNI ČLANOVI VIJEĆA:
Martina Belošević, Luka Burnać, Suzana Dobrić, Tatjana Kralj, Luka Nimac, Sanja Sladić, Željka Strižak Balog, Dunja Vuković, Mile Žarak

OSTALI NAZOČNI:
Ljiljana Demeter, Iva Gospodnetić, Kristina Kuprešak Čvorak, Asta Kovačić, Viktor Pisanski, Žana Počuča 

PREDSJEDAVA: 
Luka Nimac, predsjednik Vijeća.

ZAPISNIK VODI: 
Suzana Dobrić, potpredsjednica Vijeća

Predsjednik konstatira da su nazočni svi od ukupno 9 članova Vijeća, što znači da Vijeće može pravovaljano odlučivati, te otvara 3. sjednicu Vijeća Mjesnog odbora, uvodno pozdravlja vijećnike i prisutne građane.

Predsjednik stavlja na glasanje, a Vijeće bez rasprave i jednoglasno prihvaća tekst Zapisnika 2. sjednice Vijeća, održane 9. srpnja 2021. godine, bez izmjena.

Predsjednik predlaže dnevni red 3. sjednice Vijeća.
Vijećnik Mile Žarak iznosi primjedbu na opsežnost dnevnog reda i na dostavu materijala za sjednicu. Apelira da se materijali za ovako opširnu sjednicu dostave barem deset dana ranije kako bi se mogao usuglasiti sa strankom oko stavova o pojedinim točkama.
Predsjednik prima na znanje primjedbu vijećnika Mile Žarka.
Predsjednik stavlja na glasanje, a Vijeće jednoglasno utvrđuje  

DNEVNI RED

1. Polaganje prisege članice Vijeća
2. Izvještaj o radu u prethodnom razdoblju
3. Žljebovi za bicikle s nasipa na Most Mladosti - upit građanke Kristine Kuprešak
4. Obnova i zamjena klupa u cijelom kvartu – upiti građana: Esad Omerović, Ante Radalj
5. Potrebe za koševima za smeće u cijelom kvartu – upiti građana: Esad Omerović, Iva Gospodnetić, Tina Čubrilo
6. Prijedlozi prometnih poboljšanja – upiti građana: Zvonimir Lucić, Viktor Pisanski, Davor Bilić (MOST), Irena Starešinić
7. Udubljenja na asfaltu ispred garaže na Zinke Kunc 1 – upit građanke Ljiljane Demeter
8. Kultura u prostorijama MO – inicijativa vijećnice Dunje Vuković
9. Prijedlog za obilježavanjem World Cleanup Daya - upit građanke Petre Sikirić
10. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora
11. Izmjene Plana komunalnih aktivnosti
12. Imenovanje članova/ica školskih odbora
13. Očitovanje o domarima Mjesnih odbora
14. Osnivanje radnog tijela za problematiku platoa
15. Zahtjev Domovinskog pokreta za povremeno korištenje prostora
16. Dogovor o terminu idućih sjednica
17. Prijedlog odluke o izmjenama i dopunama Odluke o davanju u zakup i na drugo korištenje površina javne namjene
18. Prijedlog zaključka o podizanju spomenika slovenskom pjesniku Francu Prešernu
19. Pitanja i prijedlozi


Ad 1. 	Polaganje prisege članice Vijeća 

Vijećnica Tatjana Kralj položila je prisegu za članicu Vijeća Mjesnog odbora Trnjanska Savica. 


Ad 2.	Izvještaj o aktivnostima u prethodnom razdoblju 

Predsjednik izlaže izvještaj o radu i aktivnostima Vijeća Mjesnog odbora Trnjanska Savica u prethodnom razdoblju vezano uz upite građana i postupanje prema istima te druge aktivnosti predviđene ovlastima. Izvršeni su sljedeći poslovi i aktivnosti:

· zbog neadekvatnog prostora neće se realizirati predloženo održavanje nastave u prostoru mjesnog odbora za jedno razredno odjeljenje,
· predsjednik je komunicirao s građanima vezano uz zaprimljene upite, te neke od njih uvrstio na dnevni red aktualne sjednice,
· vezano uz radove na toplinskoj mreži, predsjednik je komunicirao s ovlaštenom osobom u HEP Toplinarstvu pri čemu je ostvarena odlična suradnja oko informiranja građana o radovima,
· predsjednik je komunicirao s područnim uredom vezano uz izgradnju rotora na raskrižju ulica Prisavlje i Vladimira Ruždjaka,
· predsjednik je kontaktirao ovlaštenu osobu u Zagrebačkom holdingu, podružnica Zrinjevac oko uklanjanja nedostataka na stazi izvedenoj u Parku Marije Ružičke Strozzi (preduboke fuge); Zrinjevac je uklonio navedene nedostatke,
· vijećnica Dunja Vuković organizirala je čišćenje platoa Zinke Kunc 2-4 od velikih komada odlomljenih i razbijenih ploča,
· predsjednik je komunicirao s 8. policijskom postajom oko problematike parkiranja na platou Zinke Kunc 2-4,
· predsjednik je kontaktirao Zagrebački holding, podružnicu Zagrebačke ceste oko sanacije rupe na biciklističkoj stazi pored petlje, što je u vrlo kratkom roku i sanirano,
· predsjednik i vijećnica Sanja Sladić oprali su prozor mjesnog odbora dostupan izvana u razini 1. kata. 

Vijećnici prihvaćaju izneseni izvještaj i pohvaljuju predsjednika za aktivnosti izvršene u prethodnom razdoblju.


Ad 3. 	Žljebovi za bicikle s nasipa na Most Mladosti - upit građanke Kristine Kuprešak

Članovi Vijeća primili su pisani materijal (e-mail građanke Kristine Kuprešak) uz poziv na sjednicu. Predsjednik daje uvodno obrazloženje te daje riječ Kristini Kuprešak koja obrazlaže upit, a zatim predsjednik iznosi prijedlog zaključka.

Vijeće jednoglasno donosi

ZAKLJUČAK
o uvrštenju žljebova za bicikle u PKA za 2022. godinu

1. Vijeće je suglasno da se postavljanje žljeba za bicikle s nasipa Obala trnjanskih branitelja na Most Mladosti uvrsti u PKA za 2022. godinu. 

2. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a.


Ad 4. 	Obnova i zamjena klupa u cijelom kvartu – upiti građana: Esad Omerović, Ante Radalj

Članovi Vijeća primili su pisani materijal (e-mail građana Esada Omerovića i e-mail građana Ante Radalja) uz poziv na sjednicu. Predsjednik daje uvodno obrazloženje, poziva vijećnike da se prijave za rad u povremenom radnom tijelu te daje prijedlog Zaključka. 

Vijeće jednoglasno donosi

ZAKLJUČAK
o izradi liste prioriteta zamjene klupa

1. Vijeće imenuje povremeno radno tijelo za izradu liste prioriteta zamjene klupa. U radno tijelo imenuju se Tatjana Kralj, Suzana Dobrić i Luka Nimac. 

2. Radno tijelo će do iduće sjednice obići područje mjesnog odbora, pregledati stanje klupa u kvartu i napraviti listu prioriteta za održavanje ili zamjenu kako bi se izbjeglo pojedinačno održavanje klupa.


Ad 5. 	Potrebe za koševima za smeće u cijelom kvartu – upiti građana: Esad Omerović, Iva Gospodnetić, Tina Čubrilo

Članovi Vijeća primili su pisani materijal (e-mail građana Esada Omerovića, e-mail građanke Ive Gospodnetić i e-mail građanke Tine Čubrilo) uz poziv na sjednicu. Predsjednik daje uvodno obrazloženje, poziva vijećnike da se prijave za rad u povremenom radnom tijelu te daje prijedlog Zaključka. 

Vijeće jednoglasno donosi

ZAKLJUČAK
o izradi liste prioriteta za postavljanje koševa za smeće 

1. Vijeće imenuje povremeno radno tijelo za određivanje prioriteta za postavljanje dodatnih koševa za smeće. U radno tijelo imenuju se Martina Belošević, Sanja Sladić, Željka Strižak Balog i Luka Nimac.

2. Radno tijelo će do iduće sjednice obići područje mjesnog odbora, pregledati stanje klupa u kvartu i napraviti listu prioriteta za postavljanje novih dodatnih koševa kako bi se izbjeglo pojedinačno postavljanje koševa.


Ad 6. 	Prijedlozi prometnih poboljšanja – upiti građana: Zvonimir Lucić, Viktor Pisanski, Davor Bilić (MOST), Irena Starešinić

Članovi Vijeća primili su pisani materijal (e-mail građana Zvonimira Lucića, e-mail građana Viktora Pisanskog, dopis Davora Bilića (MOST) i e-mail građanke Irene Starešinić) uz poziv na sjednicu. Predsjednik daje uvodno obrazloženje te daje prijedlog Zaključka. 
Vijećnica Željka Strižak Balog predlaže da se u tekst zaključka uvrsti još jedna zebra (ulica Zinke Kunc nasuprot ulaza br. 4, kod izlaza iz parkinga u smjeru istok/zapad) 
Vijećnik Mile Žarak smatra da treba dati prednost postavljanju zebri u odnosu na uspornike i podržava stručna rješenja prometne problematike.
Vijećnica Sanja Sladić predlaže postavljanje još jednog uspornika u ulici Ljerke Šram, a zatim u dogovoru s predsjednikom odgađa prijedlog za iduću sjednicu.
Vijećnica Tatjana Kralj sugerira da se zaključci doneseni u prethodnom sazivu ne donose ponovno, već da se podrže.

Vijeće jednoglasno donosi

ZAKLJUČAK
o prijedlozima prometnih poboljšanja na području MO Trnjanska Savica 

1. Vijeće traži od Gradskog ureda za prostorno uređenje, izgradnju Grada, graditeljstvo, komunalne poslove i promet da izađe na teren i procijeni opravdanost sljedećih prijedloga:
- crtanje zebre na križanju ulica Prisavlje i Zvonimira Rogoza (sjeverna strana ulice Prisavlje na izlazu iz poteza garaža)
- crtanje zebre u ulici Zinke Kunc na izlazu s parkirališta zapadno od broja 2-4
- crtanje zebre u ulici Zinke Kunc na izlazu s parkirališta istočno od broja 2-4
- crtanje zebre u ulici Zinke Kunc nasuprot ulaza br. 4, kod izlaza iz parkinga u smjeru istok/zapad

2. Vijeće podržava zaključke donesene u prošlom sazivu:
- postavljanje uspornika na ulici Prisavlje u zoni pristupa roštiljima prema već donesenom Zaključku na 39. sjednici prošlog saziva
- postavljanje zrcala na križanju Lastovske i Zinke Kunc prema već donesenom Zaključku na 34. sjednici prošlog saziva

3. Zadužuje se Gradski ured za prostorno uređenje, izgradnju Grada, graditeljstvo, komunalne poslove i promet da izvede sve navedene radove za koje procijeni da su opravdani.  

4. Ovaj se zaključak upućuje Vijeću Gradske četvrti Trnje, Gradskom uredu za mjesnu samoupravu, Ulica grada Vukovara 56 a i Gradskom uredu za prostorno uređenje, izgradnju Grada, graditeljstvo, komunalne poslove i promet.


Ad 7. 	Udubljenja na asfaltu ispred garaže na Zinke Kunc 1 – upit građanke Ljiljane Demeter

Članovi Vijeća primili su pisani materijal (e-mail građanke Ljiljane Demeter) uz poziv na sjednicu. Predsjednik daje uvodno obrazloženje te daje prijedlog Zaključka. 
Vijećnica Suzana Dobrić pojašnjava kompleksnost radova i procedure te i potrebu da se problem riješi sustavno i dugoročno.

Vijeće jednoglasno donosi

ZAKLJUČAK
o uvrštenju projekta sanacije parkirališta sjeverno od Zinke Kunc 1 
u PKA za 2022. godinu

1. Vijeće je suglasno da se projekt sanacije parkirališta sjeverno od Zinke Kunc 1 uvrsti u PKA za 2022. godinu. 

2. Vijeće zadužuje Zagrebački holding, podružnica Zagrebačke ceste i Zagrebački holding, podružnica Vodovod i odvodnja, da zajednički izađu na teren i pokušaju utvrditi uzrok propadanja asfalta te u skladu s nalazom predlože plan sanacije kao podlogu za izradu projekta sanacije.

3. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a.


Ad 8. 	Kultura u prostorijama MO – inicijativa vijećnice Dunje Vuković

Predsjednik daje uvodno obrazloženje i daje riječ Dunji Vuković. 
Vijećnica Dunja Vuković pojašnjava da je prostor mjesnog odbora lijep i pogodan za održavanje različitih vrsta socio kulturnih programa. Predlaže da se programi održavaju povremeno, otprilike jednom mjesečno ili jednom u dva mjeseca, a kao primjer navodi moguću suradnju kanu klubom Končar i realizacijom izložbe fotografija. Predlaže da se s vremenom nabave tzv. galerijske šine za izlaganje slika i fotografija.
Vijeće jednoglasno donosi

ZAKLJUČAK
o pokretanju kulturnih aktivnosti u prostorijama MO Trnjanska Savica
1. Vijeće Mjesnog odbora podržava pokretanje kulturnih aktivnosti u prostorijama Mjesnog odbora Trnjanska Savica. 

2. Vijećnici će u okvirima svojih ovlaštenja i mogućnosti sudjelovati u kreiranju i prezentiranju kulturnih sadržaja.  


Ad 9. 	Prijedlog za obilježavanjem World Cleanup Daya - upit građanke Petre Sikirić

Članovi Vijeća primili su pisani materijal (Facebook poruku građanke Petre Sikirić) uz poziv na sjednicu. Predsjednik daje uvodno obrazloženje. 
Vijećnica Suzana Dobrić smatra da Vijeće treba podržati ovu i slične akcije koje organiziraju različite udruge i inicijative na način da se podrže objavom i pozivom na sudjelovanje na Facebook stranici Vijeća te da se vijećnici koji su u mogućnosti odazovu na samu akciju. 
Vijećnica Dunja Vuković predlaže da se građanku uputi na udrugu „Zelena čistka” koja organizira slične aktivnosti.
Predsjednik predlaže da se organiziranje akcije povodom Cleanup Day-a podrži objavom i pozivom na Facebook stranici Vijeća i sudjelovanjem vijećnika u akciji te da se o tome građanku Petru Sikirić obavijesti porukom. Vijećnici su suglasni s prijedlogom predsjednika.


Ad 10. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora

Članovi Vijeća primili su pisani materijal uz poziv na sjednicu. 
Predsjednik daje uvodno obrazloženje te daje prijedlog Zaključka. 

Vijeće jednoglasno donosi

ZAKLJUČAK
o prijedlogu odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora

1. Vijeće daje pozitivno mišljenje na prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora. 

2. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a.


Ad 11. Prijedlog izmjena plana komunalnih aktivnosti – prijedlog vijećnika ZJN! 

Članovi Vijeća primili su pisani materijal uz poziv na sjednicu. 
Predsjednik daje uvodno obrazloženje te daje prijedlog Zaključka. 
Vijećnica Suzana Dobrić pojašnjava prijedlog izmjena plana i ukazuje na činjenicu da će se ukinuti dvije aktivnosti iz važećeg Plana komunalnih aktivnosti, ali da će se iste u gotovo potpunom planiranom obimu realizirati u sklopu radova na modernizaciji toplinske mreže koju provodi HEP Toplinarstvo.
Vijećnik Mile Žarak se zahvaljuje na obrazloženju i konstatira da je zbog toga promijenio stav o ovoj točki dnevnog reda.

Vijeće jednoglasno donosi

ZAKLJUČAK
o izmjeni Plana komunalnih aktivnosti 

1. Radi postizanja proračunske uštede Plan komunalnih aktivnosti Gradske četvrti Trnje mijenja se na način da se iz Plana komunalnih aktivnosti vezano uz točku 3.1. (Javnoprometne površine i objekti - nove akcije) ukidaju sljedeće stavke:
3.1.18. - Uređivanje nogostupa u ulici Ljerke Šram 6 
3.1.21. - Uređivanje nogostupa u ulici Zinke Kunc 2-4

2. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a. 


Ad 12. Imenovanje članova/članica školskih odbora 

Članovi Vijeća primili su pisani materijal uz poziv na sjednicu. Predsjednik daje uvodno obrazloženje te daje prijedlog Zaključka. 

Vijeće jednoglasno donosi

ZAKLJUČAK
o prijedlogu kandidata za člana školskog odbora Osnovne škole Jure Kaštelana 

1. Za kandidata za člana školskog odbora Osnovne škole Jure Kaštelana iz redova vijećnika Mjesnog odbora Trnjanska Savica predlaže se potpredsjednica Mjesnog odbora Suzana Dobrić. 

2. Predložena kandidatkinja ispunjava sve tražene uvjete za članstvo u školskom odboru i dostavila je predsjedniku Vijeća svu potrebnu dokumentaciju za prijavu. 

3. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a. 


Ad 13. Očitovanje o domarima mjesnih odbora 

Članovi Vijeća primili su pisani materijal uz poziv na sjednicu. 
Predsjednik daje uvodno obrazloženje.  
Predsjednik predlaže da se očitovanje na ovu točku odgodi za iduću sjednicu, odnosno dok se ne dobiju sve relevantne informacije i prijedlozi od strane Vijeća gradske četvrti Trnje. Vijećnici su suglasni s prijedlogom predsjednika.


Ad 14. Osnivanje radnog tijela za problematiku platoa 

Predsjednik usmeno informira nazočne o prijedlogu osnivanja radnog tijela za problematiku platoa te daje prijedlog Zaključka. 

Vijeće jednoglasno donosi

ZAKLJUČAK
o osnivanju povremenog radnog tijela za problematiku platoa 

1. Vijeće imenuje radno tijelo koje će se baviti problematikom platoa na području Trnjanske Savice. U radno tijelo imenuju se Luka Nimac, Mile Žarak, Dunja Vuković, Sanja Sladić i Željka Strižak Balog

2. Radno tijelo će u komunikaciji s gradskim uredima i predstavnicima stanara poticati na razrješenje pitanja nadležnosti za održavanje platoa.

3. Radno tijelo će se u komunikaciji s gradskim uredima fokusirati na razjašnjavanju pravnog statusa platoa kao osnove za buduću sveobuhvatnu i cjelovitu rekonstrukciju. 

4. Radno tijelo će poticati na provođenje zaključaka u vezi tri platoa koje je donio ovaj Mjesni odbor.

5. Radno tijelo će djelovati dok se ne raspusti od strane Vijeća, a o svom radu će izvještavati Vijeće najmanje na mjesečnoj bazi ili prema potrebi.


Ad 15. Zahtjev Domovinskog pokreta za korištenje prostora 

Članovi Vijeća primili su pisani materijal uz poziv na sjednicu (dopis DP-a). 
Predsjednik daje uvodno obrazloženje i konstatira da je zahtjev nepotpun jer nedostaje točan termin korištenja te predlaže da se zatraži dopuna zahtjeva. Predlaže da se odluka o korištenju prostora odgodi do iduće sjednice, odnosno do upotpunjavanja zahtjeva i usuglašavanja slobodnih termina. Vijećnici su suglasni s prijedlogom predsjednika.


Ad 16. 	Dogovor o terminu idućih sjednica  

Predsjednik se zahvaljuje HDZ-u za ustupanje termina za održavanje 3. sjednice i predlaže da se iduća sjednica održi u srijedu 15. rujna 2021. godine od 18h, uz uvjet da se s time složi SDP u čijem terminu je predloženo vrijeme. Vijećnici su suglasni s prijedlogom predsjednika. 


Ad 17. Prijedlog odluke o izmjenama i dopunama Odluke o davanju u zakup i na drugo korištenje površina javne namjene  

Članovi Vijeća primili su pisani materijal uz poziv na sjednicu. 
Predsjednik daje uvodno obrazloženje te daje prijedlog Zaključka. 

Vijeće jednoglasno donosi

ZAKLJUČAK
o prijedlogu odluke o izmjenama i dopunama Odluke o davanju u zakup i na drugo korištenje površina javne namjene

1. Vijeće daje pozitivno mišljenje na prijedlog odluke o izmjenama i dopunama Odluke o davanju u zakup i na drugo korištenje površina javne namjene. 

2. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a. 


Ad 18. 	Prijedlog zaključka o podizanju spomenika slovenskom pjesniku Francu Prešernu

Članovi Vijeća primili su pisani materijal uz poziv na sjednicu. 
Predsjednik daje uvodno obrazloženje te daje prijedlog Zaključka. 
Vijećnik Mile Žarak apelira da se ubuduće prilikom objave dnevnog reda na Facebook stranici pojasni da se o određenim temama, poput ove, raspravlja prema odluci Gradske skupštine. Konstatira da je zbog nedovoljnog pojašnjenja ova točka izazvala reakciju među građanima.
Predsjednik prihvaća sugestiju vijećnika Mile Žarka za buduće objave.

Vijeće jednoglasno donosi

ZAKLJUČAK
o prijedlogu zaključka o podizanju spomenika slovenskom pjesniku Francu Prešernu 

1. Vijeće daje pozitivno mišljenje na prijedlog zaključka o podizanju spomenika slovenskom pjesniku Francu Prešernu. 

2. Ovaj se zaključak upućuje Vijeću Gradske četvrti Trnje i Gradskom uredu za mjesnu samoupravu, Ulica grada Vukovara 56 a. 


Ad 19. Pitanja i prijedlozi

Predsjednik predlaže da na mjesečne termine susreta s građanima prema mogućnostima dođu i vijećnici koji nisu određeni u tom terminu. 
Vijećnik Luka Burnać smatra da treba podrezati grane drveća u drvoredu u ulici Prisavlje na potezu od Lidla do križanja s ulicom Vladimira Ruždjaka jer zaklanjaju uličnu rasvjetu.
Vijećnica Tatjana Kralj smatra da je nova LED rasvjeta u nekim dijelovima kvarta neugodna i nedovoljna. 
Vijećnik Mile Žarak ukazuje na potrebu izvođenja 3. desnog skretača na Slavonsku aveniju. na raskrižju s ulicom Kruge. 


Dovršeno u 19.20 sati.



KLASA: 026-02/21-002/1336
URBROJ: 251-06-11-1710-21-3
U Zagrebu, 23. kolovoza 2021.



Zapisnik sastavila: 
Suzana Dobrić, v.r.							     
Predsjednik
Vijeća Mjesnog odbora

